作者:李中
標題:獻中書潘舍人
內容:運葉半千數，天鐘許國臣。鵬霄開羽翼，鳳闕演絲綸。顧問當清夜，從容向紫宸。立言成雅誥，正意敘彝倫。樸素偕前哲，馨香越搢紳。褒辭光萬代，優旨重千鈞。公退誰堪接，清閒道是鄰。世間身屬幻，物外意通津。吊往兼春夢，文高賦複新。琴彈三峽水，屏畫十洲春。庭冷鋪苔色，池寒浸月輪。竹風來枕簟，藥氣上衣巾。茶譜傳溪叟，棋經受羽人。清虛雖得趣，獻替不妨陳。杞梓呈才後，神仙入侍頻。孤寒皆有賴，中外亦同忻。有士曾多難，無門得望塵。忙忙罹險阻，往往耗精神。尋果巢枝願，終全負米身。遭逢敦孝治，蹇塞值通津。最慶清朝祿，還沾白髮親。甘柔心既遂，虛薄報何因。遠宦聯綿曆，卑棲夙夜勤。良時空愛惜，末路每悲辛。骨立駒猶病，顏凋女尚貧。而今諧顧遇，尺蠖願求伸。